
Vă înaintăm, alăturat, RAPORTUL asupra Legii pentru aprobarea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție, ca urmare a Cererii de reexaminare a Președintelui României. 
     În raport cu obiectul şi conţinutul său, legea face parte din categoria legilor organice.
                                           VICEPREŞEDINTE,

                                                    Eduard-Andrei POPICA                                   

RAPORT

asupra Legii pentru aprobarea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție, ca urmare a Cererii de reexaminare a Președintelui României

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Proiectul de Lege pentru aprobarea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție, trimis cu adresa nr. Pl-x 533 din 2 octombrie 2019 şi  înregistrat cu nr. 4c-13/1192  din 2 octombrie 2019.
Potrivit prevederilor art. 75 din Constituţia României, republicată şi ale art. 92 alin. (8) pct. 1 din Regulamentul Camerei Deputaţilor, republicat, Camera  Deputaţilor este primă Cameră sesizată.

Consiliul Legislativ, prin avizul nr. 963 din 10 octombrie 2018, a avizat favorabil proiectul de lege.

Guvernul României a transmis un punct de vedere cu nr. nr.3262/NS/22.04.2021 prin care se susține respingerea proiectului de lege.

Proiectul de lege are ca obiect de reglementare: stabilirea unor măsuri pentru operaţionalizarea, până la data de 23 octombrie 2018, a Secţiei pentru investigarea infracţiunilor din justiţie, astfel încât să fie respectate prevederile art.III alin.(1) din Legea nr.207/2018 pentru modificarea şi completarea Legii nr.304/2004 privind organizarea judiciară, evitându-se astfel afectarea procedurilor judiciare în cauzele care intră în competenţa secţiei, precum şi crearea unui blocaj institutional.
Proiectul de lege a fost transmis Comisiei speciale comune a Camerei Deputaților și Senatului pentru sistematizarea, unificarea și asigurarea stabilității legislative în domeniul justiției, care a depus raportul în data de 12 noiembrie 2018. 
Proiectul de lege a fost adoptat de plenul Camerei Deputaților în data de 14 noiembrie 2018.

Senatul a adoptat proiectul de lege în ședința din 14 decembrie 2018.

Proiectul de lege a fost transmis spre promulgare Președintelui României la data de 19 decembrie 2018.

La data de 19 decembrie 2018 a fost formulată o sesizare de neconstituționalitate de un număr de 92 de deputați aparținând Grupului parlamentar al Partidului Național Liberal și Uniunii Salvați România.
Curtea Constituțională, prin Decizia nr. 137/2019 a constatat că legea este constituțională în raport de criticile formulate.

Președintele României  a solicitat la data de 24 aprilie 2019 reexaminarea legii, iar cererea de reexaminare a fost înaintată Camerei Deputaților.
Din cererea de reexaminare rezultă că, având în vedere că dispoziţiile ce reglementează organizarea şi funcţionarea SIIJ au fost modificate şi completate în ce priveşte încadrarea procurorilor din cadrul SIIJ, ulterior adoptării OUG nr. 90/2018, succesiv, prin OUG nr. 92/2018 pentru modificarea şi completarea unor acte normative în domeniul justiţiei, prin OUG nr. 7/2019 privind unele măsuri temporare referitoare la concursul de admitere la Institutul Naţional al Magistraturii, formarea profesională iniţială a judecătorilor şi procurorilor, examenul de absolvire a Institutului Naţional al Magistraturii, stagiul şi examenul de capacitate al judecătorilor şi procurorilor stagiari, precum şi pentru modificarea şi completarea Legii nr. 303/2004 privind statutul judecătorilor şi procurorilor, Legii nr. 304/2004 privind organizarea judiciară şi Legii nr. 317/2004 privind Consiliul Superior al Magistraturii, respectiv prin OUG nr. 12/2019 pentru modificarea şi completarea unor acte normative în domeniul justiţiei - toate aflate în procedură legislativă - apreciem că, pentru respectarea principiilor clarităţii şi previzibilităţii normelor juridice, se impune o abordare unitară din partea Parlamentului cu privire la aceste ordonanţe de urgenţă. Astfel, se impune reanalizarea a soluțiilor propuse, prin corelare cu proiectele de acte normative aflate pe agenda Parlamentului, astfel încât să fie adoptată o reglementare unitară.

Dincolo de necesitatea unei viziuni unitare asupra soluţiilor legislative referitoare la SIIJ, se consideră că procedurile legislative aflate în derulare cu privire la ordonanţele de urgenţă mai sus menţionate reprezintă cel mai potrivit context pentru Parlamentul României de a-şi aduce la îndeplinire obligaţiile în conformitate cu dispoziţiile art. 148 alin. (4) din Constituţie.
În conformitate cu prevederile art. 62 din Regulamentul Camerei Deputaţilor, republicat, cu modificările şi completările ulterioare, membrii Comisiei au reexaminat legea, au analizat cererea de reexaminare a Președintelui României și punctul de vedere negativ al Guvernului României în ședința din data de  4 mai 2022.

La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.

 Cu ocazia dezbaterilor, s-a constatat că Ordonanța de urgență a Guvernului nr. 90/2018 a fost abrogată prin Legea nr. 49/2022 privind desfiinţarea Secţiei pentru investigarea infracţiunilor din justiţie, precum şi pentru modificarea Legii nr. 135/2010 privind Codul de procedură penală.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor adoptarea Legii pentru respingerea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție, cu amendamentele admise redate în Anexa care face parte integrantă din prezentul Raport.
În raport cu obiectul şi conţinutul reglementării, legea face parte din categoria legilor organice.
                VICEPREŞEDINTE,                                                 SECRETAR,
             Eduard-Andrei POPICA                                   Ladányi László-Zsolt                     
Consilier parlamentar, Paul Şerban

Anexa 

AMENDAMENTE ADMISE

	Nr. crt.
	Text promulgare
	Comisia juridică (autor amendament)
	Motivare



	1.
	Lege pentru aprobarea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție


	Lege pentru respingerea Ordonanței de urgență a Guvernului nr. 90/2018 privind unele măsuri pentru operaționalizarea Secției pentru investigarea infracțiunilor din justiție

Autor: Comisia juridică, de disciplină și imunități
	

	2.
	Articol unic. – Se aprobă Ordonanța de urgență nr. 90 din 10 octombrie 2018 privind unele măsuri pentru operaționalizarea Secției pentru investigarea infracțiunilor din justiție, publicată în Monitorul oficial al României, Partea I, nr. 862 din 10 octombrie 2018.


	Articol unic. – Se respinge Ordonanța de urgență nr. 90 din 10 octombrie 2018 privind unele măsuri pentru operaționalizarea Secției pentru investigarea infracțiunilor din justiție, publicată în Monitorul oficial al României, Partea I, nr. 862 din 10 octombrie 2018.

Autor: Comisia juridică, de disciplină și imunități

